Talle vrae ná Jhb-man dood gevind wordEdward Blonski. Foto: Facebook Die oorsaak van die dood van ŉ Johannesburgse man, wat langer as twee weke vermis was voordat sy liggaam Dinsdagaand gevind is, is nog nie bekend nie. Edward Blonski (32), ŉ argitektegnoloog, het op 24 Junie in Parkview, Johannesburg, vermis geraak. Jacqueline Wijtenburg, Blonski se niggie, het aan Maroela Media gesê Blonski moes sy pa die middag êrens ontmoet. Sy pa het hom gebel en toe daar geen antwoord was nie, het hy onraad vermoed. “Beeldmateriaal van veiligheidskameras wys hoe Edward om die dieretuinmeer draf. Dit is nie heeltemal duidelik of hy draf of wat nie, maar hy loop nie. Hy het nie skoene aan nie,” het Wijtenburg gesê. Sy het gesê ŉ grootskaalse soektog is na Blonski van stapel gestuur. Sy suster wat in Londen bly, het ook na Suid-Afrika gevlieg om met die soektog te help. Blonski se liggaam is Dinsdagaand deur verbygangers in ŉ dam by die dieretuinmeer gevind. Volgens Wijtenburg was daar geen sigbare beserings aan sy liggaam nie omdat dit reeds in ŉ gevorderde stadium van ontbinding was. Kapt. Tintswalo Sibeko, woordvoerder van die polisie, het gesê ŉ geregtelike doodsondersoek word gedoen. Volgens Wijtenburg word die nadoodse ondersoek tans gedoen en sal die uitslae daarvan moontlik Vrydag of Maandag beskikbaar wees. “Dit is ŉ vreemde gevoel om vir die uitslae te wag,” het sy gesê. “Daar is nou die wete dat hy oorlede is en dat ons nie verder na hom hoef te soek nie, maar terselfdertyd is daar nie finale afsluiting nie omdat ons nie weet wat gebeur het of hoe hy dood is nie. Om te weet dat sy siel aanbeweeg het, is deel van die afsluiting vir ons familie. Die volgende is feitegebaseerde kennis om ons verstand te bevredig en sin te maak wat tot die einde van hierdie bruisende en kreatiewe lewe gelei het.” Blonski was ongetroud en het nie kinders gehad nie. Hy was een van vyf kinders. Wijtenburg het vroeër op Facebook Blonski se verdwyning beskryf as ŉ “leemte en leegheid” in die familie se lewens. Sy het gesê die familie is gebreek deur die nuus van sy dood. Begrafnisreëlings is nog nie bekendgemaak nie.